b"\n_START_ARTICLE_\nBatalla d'Autun\n_START_SECTION_\nAntecedents\n_START_PARAGRAPH_\nEl 507, derrotats els visigots a la batalla de Vouill\xc3\xa9, els francs i els seus aliats borgonyons van ocupar sense resist\xc3\xa8ncia els territoris cap al sud; els francs van entrar a Proven\xc3\xa7a i Septim\xc3\xa0nia i van assetjar a Gesaleic, pretendent al tron visigot, a Narbona i van amena\xc3\xa7ar Carcasona, per\xc3\xb2 Teodoric el Gran ho va aturar i va enviar al general Ibba o Ibbas, que es va apoderar de Proven\xc3\xa7a, i despr\xc3\xa9s va avan\xc3\xa7ar fins Arle, on va aixecar el setge franc._NEWLINE_El mateix any el general Ibba ocup\xc3\xa0 Barcelona i depos\xc3\xa0 a Gesalic que va fugir a territori dels v\xc3\xa0ndals, que el van expulsar. Teodoric va fer retirar despr\xc3\xa9s les seves forces del territori visigot; Arle fou declarada capital de la prefectura de les G\xc3\xa0l\xc2\xb7lies dins el regne ostrogot, i nomena prefecte a Liberi, que va exercir el c\xc3\xa0rrec 18 anys. Dels visigots fou de fet el regent fins a la seva mort, quan Amalaric tenia uns 24 anys. Gesaleic va retornar a Aquit\xc3\xa0nia on va poder reunir un ex\xc3\xa8rcit i el 512 va entrar a la Tarraconense pels passos pirinencs orientals per\xc3\xb2 va ser derrotat per Ibbas a 20 km de Barcelona, va fugir cap al nord, i despr\xc3\xa9s de travessar la Narbonense va intentar penetrar a Borgonya, per\xc3\xb2 va ser capturat i mort al travessar el riu Durance, probablement per soldats ostrogots el 514._NEWLINE_Durant la invasi\xc3\xb3 dels francs del 524, Godomar III va restar inactiu i aix\xc3\xb2 va permetre la captura del seu germ\xc3\xa0 Segimon el Sant pel rei merovingi Clodomir, i va prendre el poder i va aixecar el pa\xc3\xads contra els francs; les guarnicions d'aquestos foren massacrades. Clodomir va haver de retornar per acabar definitivament amb el regne burgundi. Godomar III va reunir un ex\xc3\xa8rcit i va esperar als francs a l'est de Li\xc3\xb3. A la batalla de V\xc3\xa9zeronce, Godomar va v\xc3\xa8ncer als francs, i el rei Clodomir va morir en combat i el seu cap empalat a la punta d'una llan\xc3\xa7a; aix\xc3\xad Burg\xc3\xbandia va guanyar uns anys m\xc3\xa9s d'independ\xc3\xa8ncia.\n_START_SECTION_\nLa batalla\n_START_PARAGRAPH_\nEls germans de Clodomir, Khildebert I i Clotari I, encara que privats del suport de Teodoric I d'Austr\xc3\xa0sia, germanastre de Clodomir i el m\xc3\xa9s gran dels fills de Clodoveu I, lligat per lla\xc3\xa7os de parentiu amb Sigimon, amb la filla del qual s'havia casat, van decidir marxar junts contra Burg\xc3\xbandia. Despr\xc3\xa9s d'un any de setge els dos germans van acabar per conquerir Autun el 532.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nGodomar es va retirar a una vall alpina, anomenada despr\xc3\xa9s Valgaudemar (departament dels Alts Alps) que va agafar el seu nom. El seu vassall Josfredi, hauria ocupat la vall ve\xc3\xafna al nord, la Vajouffrey (derivat de Valis Josfredi) al departament de l'Is\xc3\xa8re; avui dia les dues valls formen part del Parc Nacional dels \xc3\x89crins i s'hi parlen formes dialectals d'origen burgundi. Despr\xc3\xa9s de la mort de Teodoric el 533, al que va succeir el seu fill Teodobert I, els francs van iniciar la darrera part de la campanya, i van dominar tota Burg\xc3\xbandia. La sort de Godomar \xc3\xa9s incerta. Es creu que va poder fugir potser cap al pa\xc3\xads dels alamans. Burg\xc3\xbandia fou repartida entre els reis francs el 534:"